Doris Jakobsen (SIU), 2011-10-06:
Jeg vil gerne starte med at takke statsministeren for den nye regering og det nye regeringsgrundlag, hun har skabt.
Siumut er rigtig glad for, at det nu også skal være vejen frem for Grønland.
Vi i Siumut har i dag et både godt og værdigt, frit samarbejde med Socialdemokratiet.
Jeg er sikker på, at vi sammen med den nye regering kan bringe fællesskabet mellem vores lande ind på samme spor.
Dermed er en ny tid på vej for forholdet mellem Grønland og Danmark, en ny tid, der ikke kun er symboliseret ved en ny, yngre udgave af den danske regering, men også en ny tid, der er symboliseret af det grønlandske valg til dette Folketing.
I Grønlands historie er det siden 1971 og til dags dato kun Siumut, der har formået at have et folketingsmedlem i hele perioden, men det er første gang, at Siumut har fået valgt en kvinde ind.
Samtidig er jeg også yngre end alle Siumuts tidligere folketingsmedlemmer.
For Siumut er vores medlem i Folketinget en ambassadør for vort land.
Det er desværre ikke et særsyn, at man mange steder i Danmark har en forældet opfattelse af, hvad Grønland er, hvordan dagens Grønland fungerer, og ikke mindst hvordan de unge grønlændere ser på nutidens liv.
Det er et stort ønske for mig at prøve at være med til at påvirke undervisningsmaterialerne om Grønland i den danske folkeskole, så de bliver moderne.
På samme måde vil det være et klart ønske for mig, at jeg kan være med til at sikre, at vores talentfulde sportsfolk, der i flere sammenhænge kan konkurrere på verdensplan, fremover bliver sat mere i søgelyset i Danmark.
Når vi ikke selv kan få lov til at repræsentere vort land i OL og lignende sammenhænge, må vi sikre, at der fra Danmarks side sættes fuld fokus på vores dygtige sportsfolk.
Der findes grønlandske borgere, som på baggrund af deres fysiske handicap er blevet nødt til at bosætte sig i Danmark.
De må leve her med afsavn og længsel efter Grønland, og jeg vil arbejde for, at de får muligheden for at tage på rejse til Grønland mindst en gang om året med rejseledsager.
De mange gode grønlandske borgere, der har valgt at bo og arbejde i Danmark, er blevet presset med hensyn til muligheden for at bruge den ene grønlandske præst, som det grønlandske selvstyre endnu betaler for i Danmark.
Det er ikke fair.
De er danske skatteydere og bør derfor hjælpes af Danmark i denne sag.
Jeg ser frem til at løse dette problem sammen med den nye regering.
En ny undersøgelse har vist, at de grønlandske indsatte i Herstedvester har det dårligere end de danske indsatte.
Derfor må enhver forsinkelse af det lukkede fængsel i Grønland nu stoppes.
Jeg vil arbejde for, at fængslet bliver til noget så hurtigt som muligt.
Det skal der rettes op på.
En anden alvorlig fejl inden for det grønlandske retsvæsen er, at der ingen garanti er for, at vi, der har grønlandsk som vores rigtige sprog, kan få vores anklager og domme skriftligt på grønlandsk.
Ifølge den nuværende retsplejelov for Grønland beror det på et skøn, om det skal oversættes fra dansk til grønlandsk.
Det er absolut i modstrid med selvstyreloven og en klar diskrimination af de borgere, som kun taler vores eget sprog.
Der er rigtig mange grønlandske studerende i Danmark.
De er grundlaget for vores fremtid og et mere selvstændigt land.
Derfor vil jeg søge at støtte dem så meget ...